All tobakk bør forbys | Tarjei Tallakstad

Tarjei Tallakstad

28. sep. 2015 13:31 Sist oppdatert 28. september 2015

31052011163821.JPG Kolstad Tom A.

Er det ikke på tide at myndighetene nå setter et endelig punktum, ved å forby alt salg av tobakk?

Debatt

Dette er et debattinnlegg. Meninger i teksten står for skribentens regning.

Jeg mener det, og jeg mener det seriøst. Jeg vet mange ikke deler min mening og at et forbud vil skape tumulter. Men er det ikke på tide nå, å stoppe alt salg av tobakksvarer? Er det ikke på tide å si at nok er nok?

Er det ikke på tide at myndighetene som tillater dette kan sette et endelig punktum ved å forby salget?

Skulle ønske de aldri begynte

Vi vet alle hvor farlig det er å røyke, og vi blir stadig minnet på dette gjennom skriverier i mediene. Vi vet at de aller fleste som er blitt avhengige av røyk og snus, skulle ønske de aldri hadde begynt. Vi vet også at de aller fleste har sterke ønsker om å slutte, men ikke klarer det.

Myndighetene jobber stadig med tiltak som skal gjøre det mindre attraktivt å røyke, og det har nok hjulpet. Men mange, og stadig flere unge, begynner å snuse. Hvordan stoppe det?

Tarjei Tallakstad. PRIVAT

All tobakk er totalt unødvendig, det er ren gift. Det finnes egentlig ikke en eneste god grunn for å drive med dette. Har man begynt og blitt avhengig, kan man si at man roer seg ned og koser seg, men det er jo fordi man skal dempe suget og har fått uvanen.

Tunge tilfeller på resept

Hva skjer ved et forbud? Jo, mange vil nok gå helt bananas og mislike sterkt et slikt overformynderi, noe som også er forståelig. Vi vil jo selv velge hvordan vi skal leve livet vårt.

Mange vil få en enorm sorg og vil bli sinte. Mange eldre og ensomme kan få livet sitt ødelagt.

Derfor bør man i de tyngste tilfellene også la dem det gjelder få handle på apotek, med resept.

Hvilken nytte gjør det med et forbud? Hvilke fordeler er det?

For det første ønsker altså de aller fleste å slutte. De må nå slutte, de får jo ikke tak i røyk eller snus, og myndighetene gjør dem da en kjempetjeneste. Forutsatt at naboland også vil følge etter og at smuglingen stoppes.

Uansett, veldig mange gidder ikke å reise lange turer for å få tak i tobakksvarer, og dermed kommer de til å la det være.

Gladere, friere og med bedre helse

Vi får et mer våkent folk, vil jeg påstå. Folk vil bli gladere og føle seg mer fri fra denne kontrollerende giften. Folkehelsen vil bli betydelig bedre, og våre unge vil aldri få muligheten til å begynne, og ingen foreldre ønsker jo at barna deres skal starte.

Jeg kunne ha skrevet omtrent det samme innlegget om alkohol. Det er også en fullstendig unødvendig ting. Forskjellen er at folk ønsker å ha alkoholen i livet sitt. De nikotinavhengige ønsker egentlig ikke å være avhengige, derfor kan et forbud være bra og på sin plass.

Når alt dette er skrevet, kan jeg si at jeg selv er en av de avhengige. Jeg vet hvor fælt og grusomt det vil bli i begynnelsen når man ikke får tak i varene. Med tiden vil det roe seg, og vi vil redde ganske mange mennesker fra å dø på grunn av tobakksrelaterte sykdommer.

Få med deg debattene hos Aftenposten meninger på Facebook og Twitter.

E-sigaretter er ikke så ufarlig som mange har trodd:

Les også Passiv røyking ved e-sigaretter gir helserisiko

Sigarettsalget i de fattigste deler av verden redder overskuddet til tobakksgiganten British American Tobacco. I de rike landene stumper stadig flere røyken:

Les også De fattige redder tobakksgigant

Vi lar oss viljeløst manipulere av tobakksindustrien. Godt å ha en Høyre-statsråd til å beskytte oss mot oss selv, skrev Jan Arild Snoen tidligere i år: